**A Vanyarci Evangélikus Egyházközség Hírlevele**

**2020. május 10. Húsvét utáni negyedik (Cantate) vasárnap**

Igehirdetési alapige: ApCsel 16,25-34

**Éjféltájban Pál és Szilász imádkozott, és énekkel magasztalta az Istent. A foglyok pedig hallgatták őket. Ekkor hirtelen nagy földrengés támadt, úgyhogy megrendültek a börtön alapjai, hirtelen kinyílt minden ajtó, és mindegyikükről lehullottak a bilincsek. Amikor a börtönőr felébredt az álomból, és meglátta, hogy nyitva vannak a börtönajtók, kivonta a kardját, és végezni akart magával, mert azt hitte, hogy megszöktek a foglyok. Pál azonban hangosan rákiáltott: „Ne tégy kárt magadban, mert valamennyien itt vagyunk!” Erre az világosságot kért, berohant, és remegve borult Pál és Szilász elé, majd kivezette őket, és ezt kérdezte: „Uraim, mit kell cselekednem, hogy üdvözüljek?” Ők pedig így válaszoltak: „Higgy az Úr Jézusban, és üdvözülsz mind te, mind a te házad népe!” Ekkor hirdették az Isten igéjét neki és mindazoknak, akik a házában voltak. Ő pedig magához fogadta őket az éjszakának még abban az órájában, kimosta sebeiket, és azonnal megkeresztelkedett egész háza népével együtt. Azután házába vitte őket, asztalt terített nekik, és örvendezett, hogy egész háza népével együtt hisz az Istenben.**

Keresztyén Gyülekezet, kedves Testvéreim az Úr Jézus Krisztusban!

Lassan már két hónapja annak, hogy az életünk megváltozott, és nem élhetjük az életünket úgy, mint korábban. Ahogy telik az idő, tudatosul bennünk, hogy egyre több minden hiányzik. Azok a gyermekek, akikkel az utcán vagy az üzletben találkozom, most őszintén elmondják, hogy nagyon hiányzik nekik az iskola, az osztálytársak vagy éppen a szigorú tanárok. Egy férfi, aki fizikai munkát végez egy gödöllői gyárban és március közepe óta kényszerszabadságon van, elmondta, mennyire szívesen menne már dolgozni akár holnaptól kezdve, mert ugyan jól el tudja tölteni az időt itthon is, de a munka is rettenetesen hiányzik neki.

És nekünk hiányzik a templomi, istentiszteleti közösség. Sokaknak leginkább az úrvacsora. Lesz bizony mit letennünk az Úr elé akkor, amikor újra vehetünk úrvacsorát, és végtelen hálánkat is elmondhatjuk neki a szabadításért. És nagyon hiányzik az éneklés. Mert lehet ugyan otthon és egyedül is énekelni, de az az igazi, amikor együtt, testvéri közösségben énekelhetünk. Hangunkkal és hitünkkel erősíthetjük egymást, és az ének alatt is fogadhatjuk a mennyből érkező isteni ajándékokat: szeretetet, békességet, reménységet. Itt Vanyarcon március közepe óta már hét nő Testvérünk ment el. Furcsa mód, az éneklés örömét és erejét most csak itt, a temetőben élhetjük meg. Mert olyankor is, amikor valakitől búcsúzunk a feltámadás reménységében, leginkább az énekléssel tudjuk közösen kifejezni és elmondani érzéseinket, és Isten nagyon meg tud erősíteni a halál és élet mezsgyéjén, betöltve minden hiányunkat. Milyen szép, amikor énekünkkel is körbe tudjuk venni a veszteséget szenvedett családot.

Pál apostol alig lép át az evangéliummal Európába, máris börtönben van. A vén kontinens így fogadta első misszionáriusát. Pál eredetileg máshová vette volna az útirányt, de éjszakai látomásban megjelent neki egy macedón férfi, aki kérte, jöjjön Macedóniába, legyen segítségére az ottaniaknak az evangéliummal. Pál nem volt engedetlen a mennyei hívásra, így jutott el Filippibe, munkatársával Szilásszal együtt. Hirdették az Igét, csodákat tettek. Hamis vádak alapján azonban börtönbe zárták őket. Pál és munkatársa örömmel vállalta Krisztusért a szenvedést. És ott, éjfélkor Filippiben, egy börtönben, hideg kőpadon, ketten imádkoznak, és felcsendül az ének, amely Krisztust magasztalja. Az ének betölti a többi rab szívét is. Először minden bizonnyal elcsodálkoztak, hogy kinek és miért van kedve ilyen helyen énekelni? De azután az ének őket is megérintette, hatása alá kerültek. Sőt, amikor hirtelen megremeg a föld és mindenkiről lehullnak a bilincsek, senki sem menekül el az éj leple alatt a furcsa mód megnyílt ajtókon. Mert szívüket megragadta Isten szeretete. Megértették, hogy valami egészen rendkívüli esemény részesei, méltatlan lenne a sötétben eliszkolni. Ez az ének ereje: megfogja a szíveket és leoldozza a lélek bilincseit. Kiss János bácsi, akitől a Teológián orgonálni tanultam, mindig azt mondta, hogy a szívből jövő éneklés olyan, mint a vitamin. Bevesszük, és nem tudjuk, nem látjuk, hogy mit csinál bennünk, hova jut el, de hatása van, megvéd és erősít a betegségek ellen. Most a koronavírussal kapcsolatban sok kutatás zajlik a világban, az egyik ilyen vizsgálat felismerte azt a tényt, hogy a D vitaminnak nagyon fontos szerepe van a védekezésben. Ellenálóbbá teszi a szervezetet a koronavírussal szemben. Az éneklés ugyanígy véd és erősít. Hat a lélek mélyén, hitet teremt.

Így történt Filippiben is. Nem csak a rabokra hatott, akik engedelmességet mutattak, hanem a börtönőrre is. Amit most tapasztalt, az rendkívüli volt. A forrását kutatta, honnan ered? Pál és Szilász elé esik azt kérdezve: „Uraim, mit kell cselekednem, hogy üdvözüljek?” Valamilyen hite talán eddig is volt. A görögök vagy rómaiak sokisten hite, amely nem elégítette ki. Bárcsak ma is sokan kérdeznék ezt szerte a világban és a mi szűkebb környezetünkben is. Ráérezve, felismerve, hogy az élet nem egyfelvonásos színdarab. Mennyi mindent képes megtenni az ember azért, hogy lássa a világ valamelyik csodás helyét. Mi mindent meg nem teszünk az egészségünkért. Ha kell, diétázunk, ha kell, még megesszük azt is, amit nem szeretünk. A lelkiismeretes kisiskolás mennyit tanul egy jó jegyért. A felnőtt hajt a jobb fizetésért, a jobb munkáért. Az élet minden területén az a természetes, hogy úgymond felfele igyekszik az ember. Ahogyan a katicabogár is mindig felfele igyekszik az ujjunkon, és a növények friss tavaszi hajtásai is mindig a nap felé törekszenek. Isten bennünk is elültette a felfelé törekvés vágyát. Persze a bűn vírusa igyekszik ezt lerontani, elpusztítani. De az a természetes, ha az ember akarja magának és háza népének is az üdvösséget. Pál hirdeti a börtönőrnek Jézus Krisztust. Isten kegyelmes szeretete, üdvözítő akaratának titka mutatkozik meg abban, hogy az üdvösségre vágyódó börtönőr nem végeláthatatlan és teljesíthetetlen listával találja szembe magát: ezt kell tenni, utána meg amazt, ha eljutottál ide, akkor balra, utána meg jobbra. Az üdvösség útja nem labirintus. Ha valaki, Pál a korábbi zsidó rabbi tudott volna mesélni a börtönőrnek arról, hogy mi mindent igyekeztek megtenni a zsidó emberek az üdvösségükért. Tegyél minél több jót, minden cselekedetben keresd Isten akaratát, és ha elég jó vagy elnyered Isten tetszését. Ma is sokakat kísért, hogy megdolgozzanak saját üdvösségükért. Ha jó leszek, ha nem bántok senkit, ha segítem a másikat és eleget imádkozom, akkor üdvözülök. Természetesen jól tesszük, ha ezekre törekszünk, de nem ezért kapjuk az üdvösséget. Nincs az embernek hatalmában cselekedetekért üdvözülni. Pál „receptje” rövid és egyszerű, azonnal teljesíthető: „Higgy az Úr Jézus Krisztusban, és üdvözülsz mind te, mind a te házad népe!” Szinte várjuk a kérdés: tényleg csak ennyi lenne? Elég, ha hiszek Jézusban? Igen elég, mégpedig azért, mert Jézus Krisztus szerezte meg számunkra az ő halálával és feltámadásával az üdvösséget. Annyira tökéletes és drága dolog, hogy nem lehet hozzátenni semmit. Isten az ő Szentlelkével munkálkodik a börtönőr szívében, hogy tudjon hinni. És ma is munkálkodik a Lélek, sokakat hitre akar vezetni az Ige által. Akarja, tisztán lássuk üdvözítő Jézus Krisztusunkat, és kételkedés nélkül higgyük, egyedül ő tud bevinni minket az üdvösségre. A mi válaszunk a hála szava, az önfeledt éneklés lehet. Énekeljünk az Úrnak, mert csodadolgokat tett. Szabadítást szerzett nekünk. ÁMEN

Hirdetés:

* A héten kiadott püspöki döntés szerint a járványügyi helyzetre való tekintettel templomaink megnyitására még várnunk kell, legyünk türelemmel, közeleg az idő.
* A héten eltemettük **Sziráczki Jánosné szül. Tomás Annát**, aki 87 évesen hunyt el, valamint **Hodbabni Pálné szül. Rubik Máriát**, aki 86 éves korában hunyt el. Áldott legyen emlékük! Isten adjon Krisztusban való vigasztalást minden hozzátartozónak.
* Gyülekezetünk honlapja: **vanyarc.egyhazkozseg.hu**

**Erős vár a mi Istenünk!** Szabó András lelkész (06-20-824-5104)